Einar Tørnquist

Einar Tørnquist Johansen (født 23. juni 1982) er en norsk programleder, komiker, trommeslager, vokalist, låtskriver og skribent.


== Karriere ==
Einar Tørnquist ble først kjent som kapellmester i Bård Tufte Johansen og Harald Eias talkshow og humorprogram Storbynatt på NRK i 2010 hvor han ledet husbandet Svidd Gummi og deltok i diverse humorinnslag, blant annet en juleøltest og en infotainmentfilm om hjemkommunen Stokke.Som musiker har han opptrådt med artister som Didrik Solli-Tangen, Noora Noor, The Margarets, Jan Thomas, Lars Lillo-Stenberg, Robert Post, Hellbillies, Marion Ravn, Anine Stang, Odd Nordstoga, No. 4 og Eva & The Heartmaker.I 2011 dukket Tørnquist også jevnlig opp på radioprogrammet DangDang på svensk P4, og sommeren 2012 hadde han spalten «Musikkmanesjen» på Martin Beyer-Olsen Live på NRK P3.

Fra 2012 til 2014 ledet han Tørnquist Show som gikk fem sesonger på VGTV. For programmet ble han kåret til årets gjennombrudd under Komiprisen 2013 og ble i tillegg nominert til Gullruten 2013 i kategoriene årets programleder og publikumsprisen. Han var også gjesteprogramleder i en episode av Torsdag kveld fra Nydalen i 2013 , samt har flere ganger vikariert i Radioresepsjonen på NRK P3. 


=== Podcast ===
I 2014 lagde Einar Tørnquist sammen med Tore Sagen podkasten Tore og Einars podkast om Norge i anledning grunnlovsjubileet 1814-2014 på NRK P3.. Sammen med Morten Ramm medvirket han i TV 2-serien Ramm og Tørnquist redder Norge (2016-2018) hvor de to reiste rundt til forskjellige steder i Norge for å hjelpe små forretninger i kampen mot kjøpesentre og store kjeder. Serien mottok gode anmeldelser og vant Gullruten 2018 for beste reality.
I 2018 startet han podkasten Jan Thomas og Einar blir venner sammen med Jan Thomas. En TV-versjon av serien ble laget og hadde premiere på TVNorge i 2019. Podkastversjonen vant prisen i kategorien årets influencer underholdning under VIXEN Awards 2019 mens Tørnquist ble nominert til Humorprisen 2018 i klassen årets morsomste på nett.
Han har siden 2019 laget podkasten 198 land med Einar Tørnquist, der kjente personer blir invitert for å snakke om et land de har en tilknytning til. Tørnquist innrømmet i 2022 at boken 198 land, som bygger på denne serien og oppgir ham som hovedforfatter, inneholder en faktafeil som er så betydelig at den burde trekkes fra markedet.


=== Som programleder ===
I 2020 tok han over som programleder i TVNorge-serien Brille etter Harald Eia. For serien ble han nominert til Gullruten 2020 og Gullruten 2021 i klassen beste programleder - underholdning.Høsten 2022 var Tørnquist programleder i Verdens beste venner på NRK sammen med Live Nelvik.


== Bibliografi ==
Einar Tørnquist (2019). TørnQuiz, vol. 1. Scientia forlag. ISBN 9788293743002. 
Einar Tørnquist (2020). TørnQuiz, vol. 2. Scientia forlag. ISBN 9788293743026. 
Einar Tørnquist (2020). TørnQuiz, vol. 3. Scientia forlag. ISBN 9788293743026. 
Einar Tørnquist (2021). TørnQuiz, vol. 4. Scientia forlag. ISBN 9788293743101. 
198 land. Oslo: Kagge forlag. 2022. ISBN 9788248929932. 


== Referanser ==


== Eksterne lenker ==
(en) Einar Tørnquist på Internet Movie Database 
(en) Einar Tørnquist hos The Movie Database